TITLE ลุยซื้อหุ้นคืนล็อตแรก 120,000 หุ้น หนุน “ROE-EPS” พุ่ง ย้ำรายได้ปีนี้แตะ 1 พันลบ.
TITLE ลุยซื้อหุ้นคืนล็อตแรก 120,000 หุ้น หนุน “ROE-EPS” พุ่ง ย้ำรายได้ปีนี้แตะ 1 พันลบ.
TITLE ลุยซื้อหุ้นคืนล็อตแรก 120,000 หุ้น หนุน “ROE-EPS” พุ่ง ย้ำรายได้ปีนี้แตะ 1 พันลบ.
4 มิ.ย. 2562

นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า เมื่อวันที่ 31 พ.ค.62  บริษัทฯ ได้ซื้อหุ้นคืนจำนวน 120,000 หุ้น ในราคา 4.58 บาท/หุ้น รวมเป็นเงิน 549,000 บาท ซึ่งถือเป็นไปตามมติของคณะกรรมการบริษัท ที่ได้อนุมัติโครงการซื้อหุ้นคืนวงเงินสูงสุด ที่จะใช้ในการซื้อหุ้นคืน 99 ล้านบาท จำนวนหุ้นที่จะซื้อคืน 15 ล้านหุ้น มูลค่าที่ตราไว้ (พาร์) หุ้นละ 0.50 บาท จำนวนหุ้นที่จะซื้อคืนคิดเป็น 2.27% ของหุ้นที่จำหน่ายได้แล้วทั้งหมด
ทั้งนี้ กำหนดระยะเวลาที่จะซื้อหุ้นคืนตั้งแต่วันที่ 31 พฤษภาคม-30 พ.ค.62
“การซื้อหุ้นคืนในครั้งนี้ เพื่อเพิ่มอัตราผลตอบแทนให้แก่ส่วนของผู้ถือหุ้น (ROE) รวมถึงเพิ่มอัตรากำไรสุทธิต่อหุ้น (EPS) โดยผู้ถือหุ้นจะได้รับเงินปันผลต่อผู้ถือหุ้นสูงขึ้น เนื่องจากหุ้นที่บริษัทฯจะซื้อคืนไม่มีสิทธิรับปันผล และจะทำให้อัตราผลตอบแทนของผู้ถือหุ้นสูงขึ้น โดยเชื่อมั่นว่าการดำเนินการดังกล่าว สอดคล้องกับสถานะการเงินของบริษัทฯ ซึ่งผลที่ได้รับจะเป็นประโยชน์สูงสุดต่อบริษัทฯและผู้ถือหุ้น” นายศศิพงษ์ กล่าว
นายศศิพงษ์ กล่าวอีกว่า มั่นใจว่าแนวโน้มผลการดำเนินงานในปีนี้จะเติบโตอย่างก้าวกระโดด โดยในส่วนของรายได้รวมคาดว่าจะอยู่ที่ระดับ 1,000 ล้านบาท ดีกว่าที่เคยคาดการณ์ไว้ที่ 900 ล้านบาท เพราะยอดโอนของไตรมาส 4/2561 ที่ล่าช้าออกไปจะกลับเข้ามาบันทึกเป็นยอดโอนเพิ่มในปีนี้เป็นต้นไป
ขณะที่ผลการดำเนินงานไตรมาส 1/62 มีรายได้จากการขาย 518.86 ล้านบาท เพิ่มขึ้น 437.27 ล้านบาท หรือ 535.93% เทียบกับช่วงเดียวกันของปีก่อนมีรายได้รวม 81.59 ล้านบาท  กำไรสุทธิอยู่ที่ 114.73 ล้านบาท เพิ่มขึ้น 101.67 ล้านบาท หรือ 778.48% เทียบช่วงเดียวกันของปีก่อนมีกำไรสุทธิ 13.06 ล้านบาท
ส่วนกำไรต่อหุ้นในไตรมาส 1/62 อยู่ที่ 0.26 บาท เทียบกับช่วงเดียวกันของปีก่อนอยู่ที่ 0.03 บาท